### Beslutningstema

I denne sag skal udvalget evaluere dialogmødet, diskutere tilskudsmodellen for lokalråd og træffe beslutning om fordelingen af den særlige pulje på kr. 500.000 kr., der er afsat til landsbyer, der har udarbejdet en Lokal Udviklingsplan (LUP).

### Historik

Den 23. oktober 2024 blev der afholdt dialogmøde mellem det politiske udvalg og lokalrådene, hvor det blev synligt at kommunens mange lokalråd udviser stor forskellighed omkring aktivitetsniveau, deltagelse og behov for støtte.

### Sagsfremstilling

Forvaltningen har udarbejdet et overblik over lokalrådenes aktivitetsniveau, hvor status for deres deltagelse er oplistet. Heraf fremgår, at der generelt er et højt aktivitetsniveau men også nogle, der kun deltager i mindre omfang.

Ved dialogmødet blev der gennemført en workshop om kommunikation og synlighed, hvor det fremgik, at det er en vigtig opgave at synliggøre kommunens lokalområder, både i forhold til modtagelse af tilflyttere, samarbejde, fællesskab, kulturliv og bosætning.  Lokalområdernes arbejde med kommunikation foregår gennem lokale nyhedsblade, facebooksider og hjemmesider. De fleste lokalråd er bevidste om behovet for mere synlighed, men de har svært ved at angribe opgaven lokalt. De giver udtryk for at mangle kompetencer og tid.  Med udgangspunkt i opsamlingen fra dialogmødet kan udvalget diskutere behovet for en ekstraordinær indsats for kommunikation af kommunens lokalområder i 2025. Kommunikationsindsatsen kan sammensættes af flere indsatser, herunder lokale kurser, udarbejdelse af nye hjemmesidetekster, trykning af velkomstfoldere og hjælp til opdatering af lokale hjemmesider foruden at der i forbindelse med kommuneplanen vil være en særskilt redegørelse for de enkelte lokalområder. Midler til en mulig indsats kan tages fra ”Udviklingspulje til lokale projekter”.

Tilskud til lokalråd udbetales i øjeblikket i fire niveauer som besluttet på mødet i Klima-, Vækst- og Udviklingsudvalget den 17. august 2022 om fremtidig udmøntning af puljer til lokalråd og borgerforeninger:

- Laveste niveau er 5.000 kr. i tilskud og udbetales til små lokalråd uden mødested.
- Næste niveau er 10.000 kr. til lokalråd med et mødested
- Tredje niveau er 25.000 kr. til lokalråd med en lokal udviklingsplan
- Højeste niveau på 60.000 kr. udbetales til områdebyer.
Denne fordeling læner sig op af både byernes størrelse, og vedligeholdelsesforpligtelser mht. mødesteder. Derudover belønnes byer, der arbejder strategisk med LUP eller andre byudviklingsprojekter. Forvaltningen vurderer, at den nuværende tilskudsmodel fungerer ubureaukratisk og retfærdig.

Forvaltningen har i efteråret 2024 været i kontakt med de lokalråd, der i de seneste år har arbejdet med Lokale Udviklingsplaner. Senest har Arrild Lokalråd fået bevilliget midler til udarbejdelse af en LUP i 2025. Til dato har Jejsing/Hostrup, Mogens Brandt, Sæd, Olga Larsen, [adresse], Branderup, [adresse], [adresse] og [adresse] nu en Lokal Udviklingsplan (LUP). I alle byer arbejdes der med indsatser fra deres udviklingsplaner, men flere byer har gang i processer, der ikke kræver den store økonomi, men i stedet kræver tættere samarbejde og store relationelle indsatser. Her understøtter forvaltningen arbejdet med vidensdeling og deltagelse i møder.

Forvaltningen har modtaget følgende ansøgninger til LUP-puljen:
- Sæd ansøger om 37.500 kr.
- Olga Larsen ansøger om 113.160 kr.
- [adresse], ansøger om 25.000 kr.
- Ballum ansøger om 270.000 kr.
Derudover er der indkommet en ansøgning på ca. 70.000 kr. fra Nørre-Løgum og Ellum Lokalråd. Denne afventer, at der undersøges mulige samarbejder på tværs af flere lokalsamfund, forud for en præsentation af ansøgningen i udvalget. Alle ansøgninger relaterer til byernes Lokale Udviklingsplaner, LUP. I bilaget beskrives ansøgningernes indhold nærmere.

### Økonomi

**Kommunikation**

Der foreslås afsat en ramme på 150.000 kr. som en ekstraordinær indsats til at understøtte kommunikationen af kommunens lokalområder i 2025. Beløbet kan dække omkostninger til lokale kurser og udarbejdelse af tekster til hjemmesider, der også kan anvendes i det videre arbejde med kommuneplanen.

Midlerne til kommunikation kan tages fra tilskudspuljen ”Udviklingspulje til lokale projekter”, hvor der i 2024 var 49.456,00 kr. uforbrugte midler, og i 2025 afsat 450.000 kr. til lokale projekter.

**Isabella Kristiansen for LUP er der i 2024 afsat    523.000,00 kr.
Der er indkommet ansøgninger for               450.660,00 kr.

De resterende midler søges overført til 2025 ved regnskabsafslutningen.

### Indstilling Fagchefen for Klima, Plan og Udvikling indstiller,

at udvalget drøfter behovet for en ekstraordinær indsats omkring kommunikation samt eventuelle midler dertil og

at udvalget bevilger midlerne til de 4 LUP-ansøgninger.

### Beslutning

Indstillingen godkendt.